१४औं काठमाडौं म्याराथन शनिबार
१४औं काठमाडौं म्याराथन शनिबार बिहान सुरु हुँदैछ । हरेक वर्ष हुँदै आएको म्याराथनको यस वर्षको संस्करण भोलि बिहान ६.३० बजे सुरु हुनेछ । यसपटक १२ सयभन्दा बढी धावकले म्याराथनमा सहभागिता जनाउँदैछन् । 
काठमाडौँ — १४औं काठमाडौं म्याराथन शनिबार बिहान सुरु हुँदैछ । हरेक वर्ष हुँदै आएको म्याराथनको यस वर्षको संस्करण भोलि बिहान ६.३० बजे सुरु हुनेछ । यसपटक १२ सयभन्दा बढी धावकले म्याराथनमा सहभागिता जनाउँदैछन् । काठमाडौंको त्रिपुरेश्वरबाट सुरु हुने म्याराथन थापाथली, पुलचोक, जावलाखेल, लगनखेल, कोटेश्वर, भक्तपुर, सूर्य विनायक, पोटरी स्क्वायर, दरबार स्क्वायर, पुरानो ठिमी, पेप्सीकोला, जडिबुटी, कोटेश्वर, तीनकुने, गौशाला, सुकेधारा,नारायणगोपाल चोक, केशर महल, नारायणहिटी दरबारमार्ग, भद्रकाली, शहीदगेट हुँदै पुनः त्रिपुरेश्वरस्थित दशरथ रंगशालामा पुगेर टुंगिने छ ।सबै सहभागी धावक साढे ११ बजेसम्ममा दशरथ रंगशाला प्रवेश गरिसक्ने आयोजकको विश्वास छ । काठमाडौं म्याराथनको नियमित आयोजना गर्दै आएका एवं नेपाल ओलम्पिक कमिटीका महासचिव निलेन्द्रराज श्रेष्ठले दौड अवधिभर सडकको दायाँबायाँ उभिएर धावकको हौसला बढाइदिन आग्रह गरेका छन् ।यस्तै उनले म्याराथनको अवधिमा सडकमा सवारी साधन लिएर ननिस्कन दिन पनि आग्रह गरेका छन् । सडकमा धावकहरु दौडिरहेका बेला कसैलाई पनि सडकमा उत्रेर नदौडिदिन पनि श्रेष्ठको आग्रह छ ।